Bybelskool » ‘n Kort bydrae oor die hel, doderyk en vuurpoel in die NT
Paulus praat nie oor die hel en die doderyk as sodanig nie, maar kontrasteer steeds die wonder van die koninkryk van God met die afgryse van die dood (thanatos – 2 Kor. 7:10) en die ewige verdoemenis of verwoesting (olethros) waar God die mense wat nie vir Hom ken nie, sal straf (2 Tess. 1:6-10). Dit sluit dus alle mense in wat nie in Jesus glo nie, maak nie saak in watter godsdiens hulle hulle bevind nie.
Daar is volgens Petrus alreeds engele wat daarheen verdoem is (tartaroō – 2 Pet. 2:1-10). Dit is ‘n plek van gloeiende vuur waarin al die vyande van God uiteindelik gegooi sal word (Hebr. 10:26-27).
Sommige interpreteer al bogenoemde beskrywings as metaforiese beskrywings. Ander interpreteer dit letterlik. Dit maak in wese nie saak watter roete ‘n mens met die interpretasie gaan nie, want selfs metafore het werklike referente. Die hel/doderyk is dus ‘n plek waar God in sy toorn aanwesig is, en in sy genade afwesig. Dit is ‘n werklikheid van onbedenkbare leed.
Johannes brei op dié temas uit in sy Openbaring en voeg nog twee belangrike elemente by.
Dit is Jesus wat die mag het oor die doderyk (hades – Openb. 1:18). Hy sluit dit oop vir die ongelowiges en Hy sluit dit toe vir die gelowiges. Gelowiges is immers ná hulle dood met God verenig (Luk. 16:19-31; 23:43; 2 Kor. 5:8; Fil. 1:23; Hebr. 12:23; Openb. 14:13).
Die doderyk (hades) word as sodanig uiteindelik in ‘n vuurpoel (hē limnē tou pyros) gegooi wat bedoel is vir almal wie se name nie in die boek van die lewe opgeskryf is nie (Openb. 20:13-14). Die hel/doderyk beland dus uiteindelik in hierdie finale vuurpoel. Dit is ook die plek waar die duiwel vir ewig sal brand (Openb. 20:20) saam met al die ongelowiges.
Tags: Doderyk, Hel, Vuurpoel
June 26, 2017 at 15:05 | #
June 26, 2017 at 15:22 | #